Δυρράχιο Αρκαδίας - Βικιπαίδεια

# Δυρράχιο Αρκαδίας

### Από τη Βικιπαίδεια, την ελεύθερη εγκυκλοπαίδεια

  Για άλλες χρήσεις, δείτε: Δυρράχιο (αποσαφήνιση).

Το Δυρράχιο είναι χωριό του Δήμου Φαλαισίας που βρίσκεται στον Αρκαδικό Ταΰγετο, σε υψόμετρο 800 μέτρων. Αποτελεί αυτόνομο Δημοτικό Διαμέρισμα και στην απογραφή του 2001 βρέθηκε να έχει 299 κατοίκους. Απέχει 28 χλμ. από την Καλαμάτα και 32 χλμ. από την Μεγαλόπολη.

Η περιοχή είναι καταπράσινη, με τρεχούμενα νερά και πυκνοφυτεμένη με καρυδιές, μηλιές και άγρια δέντρα όπως οξυές, φλαμουριές, βελανιδιές και έλατα. Το χωριό έχει χαρακτηριστεί με ΦΕΚ ως παραδοσιακός οικισμός πρίν λίγα χρόνια. Γύρω του βρίσκονται αρκετές τοποθεσίες φυσικού και ιστορικού κάλλους, όπως ο Μέγας Βράχος, η μονή Ρεκίτσας, το Κουτσομύλι, ο Άγιος Νικήτας, ο Μαλεβός, η Βιτσά - όπου υπήρχε το παλιό χωριό και καταστράφηκε από τους τούρκους - η Ξεροβούνα, το Πισωβουνό και πλήθος εκκλησάκια και πετρόκτιστες βρύσες με χωνευτικό νερό.

Το χωριό είναι κτισμένο σε διάφορες συνοικίες, τα Κεφαλαίικα, τον Λίθαρο, τα Μουτσουλαίικα, τα Μαυρουδέικα, τα Μπαρέικα, τα Πελεκασαίικα, τα Σωρέιικα. Πολλοί αγωνιστές του 1821 γεννήθηκαν, μεγάλωσαν και έδρασαν σε αυτό τον τόπο, ο Κεφάλας,ο Παπαφλέσσας, ο Παπατούρτας, ο Μπαρμπιτσιώτης και άλλοι.

Το χωριό κάποτε έσφυζε από ζωή, είχε καταστήματα εμπορικά, αστυνομικό σταθμό, αλευρόμυλους που κινόντουσαν από τρεχούμενα νερά, ταβέρνες, σχολαρχείο και είχε φτάσει στις αρχές του 19ου αιώνα να έχει πληθυσμό πάνω από 1.170 κατοίκους. Με πλούσια παραγωγή φυτοκαλλιεργειών - φακές, κριθάρι, βρώμη, βίκο, καλαμπόκια, πατάτες και χιλιάδες αιγοπρόβατα πρίν τον πόλεμο. Δυστυχώς όμως πολλοί χωριανοί έφυγαν μετανάστες στην Αμερική, την Αυστραλία ή μετακόμισαν στην Αθήνα, με αποτέλεσμα να ερημώσει ο τόπος. Σήμερα χάρη στις προσπάθειες κάποιων κατοίκωνν και τις πολιτείας γίνονται κάποια έργα ύδρευσης, φωτισμού, ασφαλτόστρωσεων, ξαναεπισκευάζονται τα παλιά δίπατα πετρόκτιστα σπίτια και το χωριό ξαναζωντανεύει, ενώ γίνονται προσπάθειες να λειτουργήσει και πάλι ο κοινοτικός ξενώνας προκειμένου να δημιουργηθούν θέσεις εργασίας για τους νέους.

Ανακτήθηκε από "http://el.wikipedia.org../../../%CE%B4/%CF%85/%CF%81/%CE%94%CF%85%CF%81%CF%81%CE%AC%CF%87%CE%B9%CE%BF_%CE%91%CF%81%CE%BA%CE%B1%CE%B4%CE%AF%CE%B1%CF%82_b2cd.html"

Κατηγορίες: Νομός Αρκαδίας | Χωριά της Ελλάδας

##### Views

- Άρθρο
- Συζήτηση
- Τελευταία έκδοση

##### Αναζήτηση